
MIRNO MORE – JEDRENJE ZA MLADE DIJABETIČARE
I ove će se godine, od 15.-21.9.2018. održati  „Mirno More – flota mira“, s koje, naravno, mi, posada dijabetičara, ne smijemo izostati! Stoga te pozivamo da s nama provedeš nezaboravan tjedan ploveći po Jadranu.
„Mirno More“ je udruga za socijalno-pedagoške projekte, a osnovana je prije više od 20 godina, da bi omogućila djeci iz tadašnjeg ratnog područja jedan tjedan bez svađe, opasnosti i straha. Još i danas u njoj sudjeluju mladi iz prijašnjih ratnih područja, kao i djeca različitih nacionalnosti, djeca izbjeglice, djeca s teškoćama u razvoju, djeca bez adekvatne roditeljske skrbi, djeca i mladi iz SOS Dječjeg sela, koji svi zajedno plove tjedan dana pod zastavom mira „Mirno more“. Posljednjih godina posada Mirnog Mora broji preko 100 brodova, i veliku flotu od oko 1000 sudionika iz raznih dijelova Europe. 
Cilj ovog projektnog tjedna je, između ostalog: smanjiti predrasude, naučiti što je tolerancija, i sklopiti nova, prekogranična prijateljstva. S druge strane, posada dijabetičara ima posebnu priliku razmijeniti iskustva u nošenju sa svojom bolesti, te uz stručni nadzor učiti preuzimanje odgovornosti za brigu o svojoj razini šećera i stanju organizma.
Posada Mirno More Marina Kaštela sastojat će se od posade dijabetičara, posade Doma za djecu Maestral (podružnica Miljenko i Dobrila), te posade Centra za rehabilitaciju Mir iz Rudina te Zavoda za Zbrinjavanje mentalno invalidnih osoba Drin i Bakovići iz Bosne i Hercegovine. Na svakom brodu bit će dva skippera, odgojitelj, a za cijelu posadu i jedan liječnik. Projekt će krenuti iz Marine Kaštela u Kaštel Gomilici, u kojoj će se održavati i dvodnevni program radionica, sportskih natjecanja i koncerata 19.9., te završna fešta 21.9., a u međuvremenu flota plovi prema obližnjim otocima i marinama. 
Za više informacija o projektu posjetite http://sport.marina-kastela.hr/mirnomore/ ili potražite Mirno More Marina Kaštela na facebooku
	Ako nam se želiš pridružiti, molimo te da pošalješ prijavu u prilogu do 01.07.2018. Teni Romani, na dolje navedene kontakte. Ako ti i tvoji roditelji imate još pitanja, rado vam stojimo na raspolaganju. 


	Tena Romani 
Marina Kaštela     

F. Tuđmana 213
21213 Kaštel Gomilica
	Tel: 021/ 230 772, Fax: 021/204 040
Mob (WA i Viber): 099 4665 111
Mail: mirno-more@marina-kastela.hr


